José María López

José María López (sündinud 26. aprillil 1983) on Argentina vormelisõitja. 2001. aastal sõitis ta Vormel Renault 2000 Euroopa meistrivõistlustel, tehes kaasa kõik 10 etappi. Juba avaetapil saavutas ta kiireima ringi, ehkki lõpetas 11. kohal ega saanud punkte. 8. etapil võitis ta kvalifikatsiooni, kuid lõpetas 24. kohal. Eelviimasel etapil tuli lõpuks 7. ja viimasel koguni 6. koht, mis sarja kokkuvõttes andsid 24 punktiga 17. koha. Robert Kubica oli 14., Neel Jani 24. Lópeze argentiinlastest koosnev meeskond saavutas 6. koha. Samas sarjas jätkas López 2002. aastalgi. Sõit läks märksa paremini. Ühe etapi ta katkestas, kuid oli sellel võitnud kvalifikatsiooni. Ülejäänutest halvim tulemus oli 7. koht, parimateks jäid esimene, teine, kolmas ja neljas koht. Kokku saavutas ta 100 punktiga 4. koha. Neel Jani oli 2., Lewis Hamilton 5., Christian Klien 6. ja Robert Kubica 7. Meeskondlikult oli López 3. kohal. Samal 2002. aastal sõitis ta Itaalia Vormel Renault' sarja, mille võitis Robert Kubica ees. López kogus 4 etapivõitu. 2003 sõitis López äsjaasutatud uues sarjas Vormel Renault V6 Euroopa meistrivõistlustel kaasa kõik 20 etappi. Ta võitis 8 kvalifikatsiooni ja 5 etappi, oli 3 korda teine ja 4 korda kolmas, sõitis 8 kiireimat ringi ja võitis sarja 354 punktiga Neel Jani 350 ees. Meeskondlikult edestas López samuti Janit, kuid sai ikkagi teise koha, sest meeskonnakaaslastelt tuli ainult üks esikolmikukoht. 2004 seevastu ebaõnnestus ta samas sarjas täielikult. Ta võitis 1 kvalifikatsiooni, aga etappidelt jäi parimaks 11. koht. Punkte see ei andnud ja kohaks jäi eelviimane. Tänu meeskonnakaaslastele (Neel Jani 4. koht) tuldi siiski meeskondlikult kolmandaks. Edaspidi Vormel Renault V6 Euroopa meistrivõistlusi enam ei korraldatud. 2004. aastal oli tema põhisarjaks siiski Vormel 3000. Tema meeskonnakaaslane oli Niki Lauda poeg Mathias, kelle parimaks kohaks etapil jäi 6. López saavutas kaks 3. kohta ja ühe kiireima ringi ning kokkuvõttes 28 punktiga 6. koha. Sarja võitis Vitantonio Liuzzi (7 võitu ja 2 teist kohta), Robert Doombos oli 3. ja Patrick Friesacher 5. Meeskondlikult võitsid Liuzzi ja Doombos, López ja Lauda olid 4. kohal. 2005 asutati Vormel 3000 asemele uus sari GP2, mille ülesandeks oli valmistada ette uusi Vormel 1 sarja sõitjaid. Lópeze paarimees oli Fairuz Fauzy Malaisiast, kes aga ei saanud ühtegi punkti. López tuli avaetapil teiseks ja võitis 4. etapi, tuli ka 8. etapil teiseks, aga etappe oli 23 ja hooaja lõpp läks halvemini. Kokkuvõttes saavutas ta 36 punktiga 9. koha ja meeskondlikult oli 12 meeskonna seas 7. Sarja võitsid Nico Rosberg (120), Heikki Kovalainen (105) ja Scott Speed (67,5). Giorgio Pantano oli 6., Neel Jani 7. ja Nelson Piquet juunior 8. 2006 jäi tema meeskonnakaaslane endiseks ja endiselt ei suutnud Fauzy ainsatki punkti tuua. Sarjas sõideti seekord 21 etappi. López oli korra teine ja 2 korda kolmas, võitis 1 kvalifikatsiooni ja sõitis 1 kiireima ringi ning oli kokkuvõttes 30 punktiga 10. Sarja võitsid Lewis Hamilton (114) ja Nelson Piquet juunior (102). Timo Glock oli 4. ja Giorgio Pantano 5. Meeskondlikult saadi 8. koht. Lõplik läbilöök jäi saavutamata ja sellepärast naasis López kodumaale, sõites järgmistel hooaegadel ainult omamaistes sarjades ja tulles korduvalt mitmes võistlusklassis kodumaa meistriks. Alates 2007 osales ta ringrajasõidu meistrivõistlustel TC 2000 sarjas, tulles meistriks aastail 2008 ja 2009. Ta lülitus ühtlasi 2008 sarja Turismo Carretera ka 2009 sarja Top Race V6. 2009 tuli ta Argentina meistriks Top Race V6 sarjas ja oleks äärepealt tulnud ka Turismo Carretera sarjas: viimase etapi 18. ringil libises ta õlilaigul ja sõitis rajalt välja, lastes luhta enneolematu võimaluse tulla ühel aastal meistriks kõigis kolmes sarjas. 2010. aasta alguses liitus ta Vormel 1 meeskonnaga US F1, kuid meeskond oli sunnitud enne hooaja algust osalemisest loobuma.